Daarna het ons 'n paar ou kerkgeboue besoek, die beroemde "Alabaster mosque" uit marmer gebou, die kerk van St Mary wat ook die “Hanging Church" genoem word aangesien dit op 'n ou Romeinse bouval rus, ook die kerk van St Sergius waar Josef, Maria en die kind Jesus vir die Romeine weggebruip het. Ons laaste stopplek vir die dag was 'n papirusfabriek waar hulle ons gewys het hoe die Egiptenare papier van die papirus riete gemaak het..
Die verkeer in Cairo het spesiale vermelding nodig. Ons het in die stad op een van die hoofpaaie onder andere die volgende gesien, 'n trop skape, 'n trop bokke, donkiekarre, perdekarre, kamele, ‘n buffel en beeste. Een ou op 'n perd met twee bokke voor hom oor die perd drapeer het doodluiters 'n baie besige 4 laan hoofpad oorgesteek, min gepla oor die voertuie was moes rem aanslaan. Meeste motors lyk nie of hulle padvaardig kan wees nie, al wat goed werk is hulle toeters wat oortyd werk. Soos dit donker begin word, word ligte alleenlik gebruik om ander verkeer te flits en te waarsku om pad te gee. Ek sal nooit weer kla as ek in Johanneburg moet bestuur nie.. Die hoogtepunt was een ou wat op die sypaadjie gesit en kantspieeltjies verkoop het, klaarblyklik wat van voertuie afgery was soos hulle by mekaar verbyskuur.
Daarna is ons weer boot toe. Dit is eintlik nie reg om dit 'n boot te noem nie, dit is eintlik 'n "5 ster de luxe" ,( die "de luxe " is glo beter as net plein 5-ster) , hotel. Ons kamer was baie luuks, die kos was baie en lekker en die enigste klagte wat ek het is dat hulle jou paspoort konfiskeer as jy aan boord gaan. Ek het gekla maar dit het nie gehelp nie.
Die hele boonste deel van die boot is 'n ontspanningsarea. Daar is dekstoele, sambrele en ook 'n swembad en ons het dit geniet om daar te sit en kyk hoe Egipte stadig by ons verbygaan soos ons die rivier op vaar.Sonsondergang oor die Nyl is nogal heel besonders.
Laatmiddag is ons toe onderweg. Ek het opgelet dat daar 'n menigte bote net soos ons s'n was, almal vologepak met toeriste. Ek het verneem daar daar meer as 400 soortgelyke bote as ons s’n op die Nyl was. Toerisme moet groot besigheid in Egipte wees.
Daarna is ons weer aan boord en het ons verder gevaar na ons eindbestemming op die Nyl, Aswan. Oppad soontoe het ons op die ontspanningsdek gesit en 'n sonsondergang op die Nyl beleef, werklik iets besonders. Dit was reeds donker toe ons by Aswan vasmeer en ons het onmiddelik na die Kom-Ombo tempel gestap, net in die straat af van waar ons vasgemeer het. Dit is die kleinste tempel in Egipte en was helder belig sodat ons mooi fotos kon neem. Dit was onwerklik om 'n eeue oue tempel in die nag te kon besigtig.
Terug in Cairo is ons na ons hotel geneem en daarna is ons na die Khan El Khalili mark toe waar ons vir 'n paar uur in die nou stratjies tussen honderde klein winkeltjies rondgedwaal het. 'n Moet-besoek in Cairo.